Broj: 711-I-1749-P-148-20/21-07-17

Zagreb, 1. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Dejana Mihajlovića, zamjenika župana Karlovačke županije, pokrenutog odlukom Povjerenstva Broj: 711-I-1365-P-148-20/21-06-17 od 9. srpnja 2021.,** na 144. sjednici Povjerenstva, održanoj 4. listopada 2021., donosi sljedeću

**ODLUKU**

**I. Dužnosnik Dejan Mihajlović, zamjenik župana Karlovačke županije, propustom pravodobnog obavještavanja Povjerenstva o stupanju u poslovni odnos Općine Krnjak s Obiteljskim poljoprivrednim gospodarstvom Đurađ Mihajlović, u vlasništvu njegova oca, do kojeg je došlo isplatom iznosa potpore od 1.672,50 kn dana 26. rujna 2019. u razdoblju kada je obnašao dužnost općinskog načelnika Općine Krnjak, počinio je u obnašanju ove dužnosti povredu članka 18. stavka 1. ZSSI-a.**

**II. Dužnosnik Dejan Mihajlović je samostalnim i diskrecijskim odobravanjem isplate potpore od 1.672,50 kn dana 25. rujna 2019. poslovnom subjektu iz točke I. ove izreke u obnašanju dužnosti općinskog načelnika Općine Krnjak, počinio povredu članka 7. stavka 1. podstavka c) ZSSI-a.**

**III. Za povrede ZSSI-a, opisane pod točkama I. i II. izreke ove odluke, dužnosniku Dejanu Mihajloviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

**IV. Predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnog akta iz točke I. izreke pred nadležnim sudom.**

Obrazloženje

Povjerenstvo je na 134. sjednici, održanoj dana 9. srpnja 2021., pokrenulo postupak za odlučivanje o sukobu interesa protiv dužnosnika Dejana Mihajlovića, zamjenika župana Karlovačke županije, zbog moguće povrede članka 18. stavka 1. ZSSI-a nastale u obnašanju dužnosti općinskog načelnika Općine Krnjak, koja proizlazi iz propusta pravodobnog obavještavanja Povjerenstva o stupanju u poslovni odnosi Općine Krnjak s Obiteljskim poljoprivrednim gospodarstvom Đurađ Mihajlović, u vlasništvu njegova oca, do kojeg je došlo isplatom iznosa potpore od 1.672,50 kn dana 26. rujna 2019., te zbog moguće povrede članka 7. stavka 1. podstavka c) ZSSI-a, koja proizlazi iz dužnosnikova samostalnog i diskrecijskog odobravanja navedene isplate.

Dužnosnik Dejan Mihajlović zaprimio je navedenu odluku 30. kolovoza 2021., ali se na istu nije očitovao.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Dejan Mihajlović obnašao dužnost općinskog načelnika Općine Krnjak u mandatu 2013. – 2017. te u mandatu 2017. – 2021., te da je dana 20. svibnja 2021. stupio na dužnostzamjenika župana Karlovačke županije.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona, dok je podstavkom 40. istog članka ZSSI-a propisano da su župani i njihovi zamjenici dužnosnici u smislu odredbi istog Zakona, stoga je dužnosnik Dejan Mihajlović povodom obnašanja dužnosti općinskog načelnika Općine Krnjak te zamjenika župana Karlovačke županije obvezan postupati sukladno odredbama ZSSI-a.

Povjerenstvo je izvršilo uvid u matične knjige te je utvrdilo da je otac dužnosnika ……………….

Na zahtjev Povjerenstva kojim se tražilo očitovanje je li Općina Krnjak stupila u poslovni odnos s ocem dužnosnika Dejana Mihajlovića, Općina u dopisu KLASA: 023-01/20-01/08, URBROJ: 2133/10-02-20-2 od 26. lipnja 2020. navodi da je temeljem Programa potpora poljoprivredi na području Općine Krnjak u 2019. godini od 5. prosinca 2018., usvojenog na 9. sjednici Općinskog vijeća Općine Krnjak, kao i zahtjeva obiteljskog poljoprivrednog gospodarstva (u daljnjem tekstu: OPG) Đurađ Mihajlović za ostvarivanje novčanog poticaja za subvenciju plastične folije za baliranje sjenaže od 25. rujna 2019., sukladno Mjeri 4. Programa - Sufinanciranje troškova sjenaže za mliječne krave, isplatila navedenom OPG-u sredstva u iznosu od 1.672,50 kn za nabavu navedenih plastičnih folija.

Iz priloženog Programa potpora poljoprivredi na području Općine Krnjak u 2019. godini, utvrđeno je da su istim propisane aktivnosti u poljoprivredi za koje će Općina Krnjak u 2019. dodjeljivati potpore male vrijednosti u suradnji s Karlovačkom županijom, te kriteriji i postupak dodjele istih. Programom je propisana i MJERA 4. Sufinanciranje troškova sjenaže za mliječne krave.

Člankom 5. navedenog Programa propisano je da se zahtjev za dodjelu potpore predaje na propisanim obrascima ovisno o vrsti potpore, koji se mogu podići u prostorijama ili na internetskoj stranici Općine Krnjak te da će općinski načelnik svojim aktom odrediti koju vrstu dokumentacije podnositelj zahtjeva treba podnijeti. Sukladno članku 7. tog Programa, općinski načelnik će osnovati povjerenstvo za kontrolu namjenskog korištenja potpora male vrijednosti.

Uz očitovanje Općine Krnjak priložen je i zahtjev OPG-a Đurađ Mihajlović upućen Općini Krnjak za ostvarivanje novčanog poticaja za subvenciju plastične folije za baliranje sjenaže u iznosu od 3.345,00 kn od 25. rujna 2019., u čijem su prilogu preslika osobne iskaznice, preslika iskaznice OPG-a, preslika računa za nabavljenu foliju i preslika bankovne kartice sa podacima o žiro-računu, na kojem je zahtjevu naznačeno da je isplatu u iznosu od 1.672,50 kn odobrio općinski načelnik kao i da je taj iznos isplaćen 26. rujna 2019., te je priložen izvod iz prometa po računu od 27. rujna 2019., iz kojeg je vidljiva isplata navedenog iznosa.

Člankom 4. stavkom 2. ZSSI-a propisano je da je otac dužnosnika član obitelji dužnosnika u smislu odredbi ZSSI-a.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na sve ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno članku 18. stavku 6. ZSSI-a pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Člankom 3. stavkom 1. podstavkom 3. Zakon o poljoprivredi („Narodne novine“ broj 118/18., 42/20., 127/20. i 52/21.) propisano je da poljoprivrednik fizička ili pravna osoba koja obavlja poljoprivrednu djelatnost na području Republike Hrvatske, a obuhvaća organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadrugu registriranu za obavljanje poljoprivredne djelatnosti te drugu pravnu osobu.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“ broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-aizabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Iz zaprimljenog očitovanja i dokumentacije, utvrđeno je da je između Općine Krnjak i OPG-a Đurađ Mihajlović, čiji je nositelj njegov otac, član obitelji dužnosnika u smislu članka 4. stavka 2. ZSSI-a, u razdoblju u kojem je dužnosnik Dejan Mihajlović obnašao dužnost općinskog načelnika Općine Krnjak, dana 26. rujna 2019. nastao poslovni odnos dodjele potpore male vrijednosti u poljoprivredi za subvenciju plastične folije za baliranje sjenaže u iznosu od 1.672,50 kn.

Uvidom u knjigu ulazne pošte Povjerenstva utvrđeno je da dužnosnik Dejan Mihajlović nije obavijestio Povjerenstvo o nastanku navedenog poslovnog odnosa, odnosno nije zatražio uputu Povjerenstva kako postupiti u situaciji njegova nastanka.

Povjerenstvo utvrđuje da se nositelj obiteljskog poljoprivrednog gospodarstva smatra poslovnim subjektima u smislu ZSSI-a članka 4. stavka 4. ZSSI-a te da poslovni odnos u smislu odredbe članka 4. stavka 3. ZSSI-a predstavlja stjecanje sredstava od tijela javne vlasti.

Povjerenstvo ukazuje da je obveza prethodnog obavještavanja Povjerenstva iz članka 18. stavka 1. ZSSI-a o stupanju u poslovni odnos tijela u kojem dužnosnik obnaša javnu dužnost s poslovnim subjektom u kojem član obitelji dužnosnika ima 0,5% ili više udjela u vlasništvu, objektivne i formalne naravi te ujedno i pretpostavka valjanosti takvog poslovnog odnosa. Ova se obveza odnosi na svaki pojedinačni poslovni odnos, kada Povjerenstvo donosi upute za postupanje ovisno o konkretnim okolnostima svakog slučaja.

Opisanu situaciju zakonodavac je predvidio, jer se u istoj pretpostavlja mogući utjecaj privatnog interesa člana obitelji dužnosnika, povezanog s poslovanjem poslovnog subjekta kojem je vlasnik, na dužnosnikovu nepristranost u obnašanju javne dužnosti. Svrha instituta prethodne obavijesti iz članka 18. ZSSI-a je da Povjerenstvo prije nastanka poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes.

Obzirom da dužnosnik Dejan Mihajlović nije obavijestio Povjerenstvo o nastanku predmetnog poslovnog odnosa između Općine Krnjak i OPG-a čiji je nositelj njegov otac, Povjerenstvo nije bilo u prilici dati upute dužnosniku i Općini Krnjak kako postupiti u cilju izbjegavanja sukoba interesa dužnosnika i osiguranja postupanja u skladu s odredbama ZSSI-a.

Slijedom svega navedenog, Povjerenstvo je utvrdilo da je dužnosnik Dejan Mihajlović, zamjenik župana Karlovačke županije, propustom pravodobnog obavještavanja Povjerenstva o stupanju u poslovni odnos Općine Krnjak s OPG-om Đurađ Mihajlović, u vlasništvu njegova oca, do kojeg je došlo isplatom iznosa potpore od 1.672,50 kn dana 26. rujna 2019. u razdoblju kada je obnašao dužnost općinskog načelnika Općine Krnjak, počinio u obnašanju iste dužnosti povredu članka 18. stavka 1. ZSSI-a.

Nadalje, iz dokumentacije proizlazi da je na zahtjevu OPG-a Đurađ Mihajlović upućenom Općini Krnjak za ostvarivanje novčanog poticaja za subvenciju plastične folije za baliranje sjenaže u iznosu od 3.345,00 kn, uz koji su priloženi preslike osobne iskaznice te iskaznice OPG-a, računa za nabavljenu foliju i bankovne kartice sa podacima o žiro-računu, naznačeno da je isplatu u iznosu od 1.672,50 kn 25. rujna 2019. odobrio općinski načelnik uz napomenu da je taj iznos isplaćen 26. rujna 2019.

Iz navedenog nedvojbeno proizlazi da je dužnosnik izvršio osobni uvid u zahtjev OPG-a Đurađ Mihajlović, za dodjelom potpore prema zahtjevu koju je podnio njegov otac, nositelj navedenog OPG-a, nakon čega je ispitao i potom utvrdio osnovanost zahtjeva OPG-a Đurađ Mihajlović za dodjelom potpore te u okviru svojih ovlasti u konačnici odobrio isplatu.

Navedeni poslovni subjekt je na osnovi odobrenja dužnosnika Dejana Mihajlovića, koji u tom trenutku obnaša dužnost općinskog načelnika Općine Krnjak, stekao pravo na isplatu iznosa potpore od 1.672,50 kn od strane Općine Krnjak bez provedbe javnog natječaja, a iz same dokumentacije, odnosno priloženog Programa potpora poljoprivredi na području Općine Krnjak u 2019., ne proizlazi da bi bilo koje druge tijelo poduzimalo radnje u ovome postupku, odnosno da bi dužnosnikova odluka odobravanja isplate bila utemeljena na prijedlogu drugih osoba koje bi prije njega ocjenjivale opravdanost zahtjeva ili predlagale visinu iznosa koji će se isplatiti.

U ovoj situaciji nije sporno da bi dužnosnik, kao čelnik izvršne vlasti bio ovlašten odobravati isplate manje vrijednosti iz Proračuna Općine Krnjak, odnosno da je postupao u okviru ovlasti koje ima povodom obnašanja navedene dužnosti. Međutim, dužnosnik je ove ovlasti koristio u odnosu i na poslovni subjekt u vlasništvu njegova oca, s kojim se nalazi u odnosu interesne povezanosti i prema kome ne može biti nepristran i objektivan u obnašanju dužnosti, i to tako da je odlučio samostalno i diskrecijski kada je svojom radnjom odobrio isplatu sredstva Općine u kojoj obnaša dužnost, iako do nastanka poslovnog odnosa nije moglo doći bez traženja uputa kako postupiti u smislu odredbe članka 18. ZSSI-a.

Osim što je u ovoj situaciji osoba koja je s njime interesno povezana stekla korist od tijela javne vlasti u kojem dužnosnik obnaša dužnost radnjom dužnosnika, ujedno se narušava i povjerenje u dužnosnika i odluke koje on donosi, a jačanje i čuvanje povjerenja u dužnosnike i tijela javne vlasti svakako predstavlja javni interes. Kada dužnosnik koristi javne ovlasti tako da diskrecijski i samostalno odlučuje o ostvarivanju prava na potporu poslovnom subjektu u vlasništvu njegova oca, što ima za posljedicu smanjenje javnog povjerenja u odluke koje donosi, došlo je do njihova korištenja suprotno svrsi zašto su propisana, odnosno do zlouporabe posebnih prava odlučivanja.

Obzirom da je dužnosnik Dejan Mihajlović, u obnašanju dužnosti općinskog načelnika Općine Krnjak, izvršio kontrolu zahtjeva za isplatom potpore u poljoprivredi i zaprimljene dokumentacije podnesene od strane OPG-a Đurađ Mihajlović i nakon izvršene kontrole samostalno i diskrecijski dana 25. rujna 2019. odobrio isplatu sredstava potpore u visini od 1.672,50 kn od strane Općine Krnjak tom poslovnom subjektu, ovakvim je postupanjem došlo do zlouporabe posebnih prava, odnosno dužnosnik je počinio povredu članka 7. stavka 1. podstavka c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. i članka 18. stavka 1. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da je dužnosnik svojim radnjama počinio dvije povrede odredaba ZSSI-a. Kao okolnost koja umanjuje odgovornost dužnosnika i utječe na visinu izrečene sankcije obustave isplate dijela neto mjesečne plaće, Povjerenstvo je cijenilo mali iznos ostvarene potpore.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kuna.

Slijedom svega navedenog, odlučeno je kao u točki II izreke.

Povjerenstvo će, sukladno članku 18. stavku 6. ZSSI-a, predmet dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnog akta iz točke I. izreke pred nadležnim sudom.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dejan Mihajlović, elektroničkom dostavom
2. Podnositelj prijave
3. Objava na internetskoj stranici Povjerenstva
4. Pismohrana